**Savjetovanje s javnošću o Nacrtu prijedloga pravilnika o izmjeni Pravilnika o Jedinstvenom registru računa**

Ministarstvo financija provodi savjetovanje s javnošću o Nacrtu prijedloga pravilnika o izmjeni Pravilnika o Jedinstvenom registru računa (dalje u tekstu: Nacrt prijedloga pravilnika o JRR) **u trajanju od 20 dana**, putem središnjeg državnog portala e-Savjetovanja.

Ustavni sud Republike Hrvatske je Odlukom broj: U-II-2895/2023 od 23. travnja 2024. godine (dalje u tekstu: Odluka) utvrdio je da članak 5. stavak 1. Pravilnika o vrstama naknada za obavljanje poslova propisanih Zakonom o provedbi ovrhe na novčanim sredstvima („Narodne novine, br. 71/18. i 155/22., dalje u tekstu: Pravilnik o vrstama naknada propisanih Zakonom) koji glasi: „Uprava Agencije cjenikom određuje iznos naknada iz ovoga Pravilnika. Ministar financija daje suglasnost na cjenik.“ nije u skladu s Ustavom Republike Hrvatske i Zakonom o provedbi ovrhe na novčanim sredstvima („Narodne novine“, br. 68/18., 2/20., 47/20., 46/20., 83/20. i 133/20., dalje u tekstu: Zakon) i to s člancima 3. i 5. Ustava Republike Hrvatske i člankom 22. stavkom 9. Zakona, kojim se ovlast za propisivanje visina naknada za obavljanje poslova propisanih Zakonom daje isključivo ministru financija.

Slijedom navedenog, uz Nacrt prijedloga pravilnika o izmjenama i dopunama Pravilnika o vrstama naknada propisanih Zakonom izrađen je Nacrt prijedloga pravilnika o JRR. Naime, Pravilnik o Jedinstvenom registru računa („Narodne novine“ broj: 53/20., dalje u tekstu: Pravilnik o JRR) također sadrži odredbu kako Uprava Financijske agencije cjenikom određuje iznos naknada na koji suglasnost daje ministar financija, stoga se predlaže istu odredbu brisati, kako bi i Pravilnik o JRR bio u skladu s Ustavom Republike Hrvatske i Zakonom. Slijedom navedenog u Nacrtu prijedloga pravilnika o JRR briše se članak 17.

**Predlaže se provesti skraćeno javno savjetovanje u trajanju od 20 dana za Nacrt prijedloga pravilnika o JRR** radi pravovremenog stupanja na snagu oba pravilnika, odnosno do 7. srpnja 2024. godine, kada prestaje važiti ukinuti članak 5. stavak 1. Pravilnika o vrstama naknada propisanih Zakonom.